Къуэшыкхъэр ягъэIэпхъуэ
Къэщкъэтау поселкэм дыгъуасэ щIэрыщIэу щыщIалъхьэжащ 37-нэ армэм и етIуанэ фочауэ дивизэм и 875-нэ полкым щыщу 1942 гъэм жэпуэгъуэм и 27-28-хэм а жылагъуэм пэгъунэгъуу щыхэкIуэда зауэлIхэмрэ офицерхэмрэ. Хьэдэ къупщхьэхэр зыдэлъ бэни 10 Къэщкъэтау поселкэм и дыхьэпIэм деж щыщIалъхьащ. А щIыпIэм мемориал щагъэувынущ.
Iуэху щхьэпэм хэтащ Къэбэрдей-Балъкъэрым и Iэтащхьэ Къанокъуэ Арсен, республикэм и Правительствэм щыщхэр, Парламентым и депутатхэр, Шэрэдж район, къуажэ администрацэхэм я Iэтащхьэхэр, КъБР-м и дин IуэхущIапIэм и лIыкIуэхэр, гъунапкъэхъумэ управленэм, 3723-нэ дзэ частым, къызэрымыкIуэ щытыкIэхэмкIэ IуэхущIапIэм, республикэм и дзэ комиссариатым къулыкъу щызыщIэ зауэлIхэр.
Къанокъуэ Арсен мы Iуэхур зи жэрдэмхэм фIыщIэ яхуищIащ, хэкум и щхьэхуитыныгъэм папщIэ зи псэр зытахэм я фэеплъым хуэпэжыну щIалэгъуалэр къыхуриджащ.
Апхуэдэу республикэм и Iэтащхьэр дыгъуасэ Шэджэм районым щыIащ, муниципальнэ районхэмрэ къалэ округхэмрэ я щIыпIэ администрацэхэм я унафэщIхэм я зэIущIэ иригъэкIуэкIащ.
Хьэжыкъарэ Алик.
